เก็บรายได้รัฐบาลปี58ต่ำเป้า1.17แสนล้านบาท
รัฐบาลปิดหีบงบประมาณปี 2558 ต่ำกว่าเป้ากว่าแสนล้านบาท ผลจากการเก็บภาษีของกรมสรรพากรทรุดหนักต่ำเป้า 2.35 แสนล้านบาท
22 ต.ค. 2558

รัฐบาลปิดหีบงบประมาณปี 2558 ต่ำกว่าเป้ากว่าแสนล้านบาท ผลจากการเก็บภาษีของกรมสรรพากรทรุดหนักต่ำเป้า 2.35 แสนล้านบาท
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า การจัดเก็บรายได้รัฐบาลปีงบประมาณ 2558 (ต.ค.2557 – ก.ย. 2558) จัดเก็บได้ 2.2 ล้านล้านบาท ต่ำกว่าประมาณการ 1.17 แสนล้านบาท หรือ 5.1%  แต่ยังสูงกว่าปีที่แล้ว 6.4% สาเหตุหลักจากราคาน้ำมันดิบที่ลดลงตั้งแต่ปลายปี 2557 ได้ส่งผลให้ภาษีมูลค่าเพิ่มจากการนำเข้า ภาษีเงินได้ปิโตรเลียม และรายได้จากสัมปทานปิโตรเลียม จัดเก็บได้ต่ำกว่าประมาณการ
นอกจากนี้ ภาวะเศรษฐกิจปี 2557 ที่ชะลอตัวลง ประกอบกับเศรษฐกิจในปี 2558 ที่ยังไม่สามารถฟื้นตัวได้อย่างเต็มที่  กระทบต่อการประกอบการของภาคธุรกิจ ซึ่งส่งผลให้การจัดเก็บภาษีเงินได้นิติบุคคลไม่เป็นตามเป้าหมายที่วางไว้
ผลการจัดเก็บรายได้รัฐบาล แยกเป็นกรมสรรพากร จัดเก็บรายได้รวม 1.72 ล้านล้านบาท ต่ำกว่าประมาณการ 2.35 แสนล้านบาท หรือ 12.0% กรมสรรพสามิต จัดเก็บรายได้รวม 4.39 แสนล้านบาท สูงกว่าประมาณการ 1.76 หมื่นล้านบาท หรือ 4.2% กรมศุลกากร จัดเก็บรายได้รวม 1.15 แสนล้านบาท ต่ำกว่าประมาณการ 6,912 ล้านบาท หรือ 5.6% รัฐวิสาหกิจ นำส่งรายได้รวม 1.61 แสนล้านบาท สูงกว่าประมาณการ 4.12 หมื่นล้านบาท หรือ 34.4% และหน่วยงานอื่น จัดเก็บรายได้รวม 1.73 แสนล้านบาท สูงกว่าประมาณการ 2.73 หมื่นล้านบาท หรือ 18.7%